DEĊIŻJONI TAL-KUMMISSJONI
tas-16 ta' Mejju 2007
li temenda d-Deċiżjoni 2004/432/KE dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE
(notifikata taħt id-dokument numru C(2007) 2088)
(Test b’relevanza għaż-ŻEE)
(2007/362/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta’ ċerti sustanzi u residwi tagħhom f’annimali ħajjin u prodotti ta’ l-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b’mod partikolari r-raba’ subparagrafu ta’ l-Artikolu 29(1) u l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ ta’ sustanzi u gruppi ta’ residwi mniżżla fl-Anness I tagħha. Skond id-Direttiva 96/23/KE, l-inklużjoni u ż-żamma fuq il-lista tal-pajjiżi terzi li minnhom l-Istati Membri huma awtorizzati jimpurtaw annimali u prodotti primarji li joriġinaw mill-annimali koperti minn dik id-Direttiva, għandhom ikunu soġġetti għal sottomissjoni mill-pajjiżi terzi kkonċernati ta’ pjan li jistipula l-garanziji li huma joffru fejn jidħol il-monitoraġġ tal-gruppi ta’ residwi u sustanzi msemmija f’dik id-Direttiva.
(2)
Id-Deċiżjoni tal-Kummissjoni 2004/432/KE tad-29 ta’ April 2004 dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE (2) telenka dawk il-pajjiżi terzi li ssottomettew pjan tal-monitoraġġ tar-residwi, li jistipula l-garanziji offruti minnhom skond ir-rekwiżiti ta’ dik id-Direttiva.
(3)
Is-Serbja ressqet pjanijiet tal-monitoraġġ tar-residwi lill-Kummissjoni għal annimali u għal prodotti li joriġinaw mill-annimali li bħalissa mhumiex elenkati fid-Deċiżjoni 2004/432/KE. L-evalwazzjoni ta’ dawk il-pjanijiet u l-informazzjoni addizzjonali miksuba mill-Kummissjoni jipprovdu biżżejjed garanziji dwar il-monitoraġġ tar-residwi f’dak il-pajjiż terz għall-annimali u l-prodotti kkonċernati. L-annimali u l-prodotti rilevanti li joriġinaw mill-annimali għandhom għalhekk jiġu inklużi fil-lista għas-Serbja f’dik id-Deċiżjoni.
(4)
Greenland, in-Namibja u l-Paragwaj talbu biex ma jkunux inklużi fil-lista fid-Deċiżjoni 2004/432/KE għal xi kategoriji ta’ annimali u prodotti li joriġinaw mill-annimali. L-annotazzjonijiet li jikkonċernaw l-annimali u l-prodotti rilevanti li joriġinaw mill-annimali b’hekk għandhom jitneħħew mil-lista għal dawk il-pajjiżi terzi.
(5)
Il-Kosta Rika u l-Vjetnam li bħalissa huma elenkati għal ċerti annimali u prodotti li joriġinaw mill-annimali skond id-Deċiżjoni 2004/432/KE, ma ssottomettewx lill-Kummissjoni l-garanziji mitluba għal xi wħud minn dawn l-annimali u l-prodotti li joriġinaw mill-annimali. Barra minn hekk, spezzjonijiet mill-Uffiċċju Veterinarju u ta’ l-Ikel f’dawk il-pajjiżi terzi wrew nuqqasijiet serji f’dak li għandu x’jaqsam mal-monitoraġġ tar-residwi għall-annimali u l-prodotti kkonċernati. L-annotazzjonijiet li jikkonċernaw l-annimali u l-prodotti rilevanti li joriġinaw mill-annimali b’hekk għandhom jitneħħew mil-lista. Il-pajjiżi terzi kkonċernati kienu infurmati dwar dan.
(6)
Għandu jiġi stipulat perjodu tranżitorju biex ikopri l-kunsinni ta’ l-annimali u l-prodotti tagħhom li joriġinaw mill-Kosta Rika, Greenland, in-Namibja, il-Paragwaj u mill-Vjetnam li ntbagħtu minn dawn il-pajjiżi terzi għall-Komunità, qabel id-data ta’ l-applikazzjoni ta’ din id-Deċiżjoni, biex ikopri ż-żmien meħtieġ għall-wasla tagħhom fil-Komunità.
(7)
Id-Deċiżjoni 2004/432/KE għandha għalhekk tiġi emendata skond dan.
(8)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2004/432/KE jinbidel bit-test ta’ l-Anness li jinsab ma’ din id-Deċiżjoni.
Artikolu 2
L-emendi tal-lista fl-Anness tad-Deċiżjoni 2004/432/KE bid-Deċiżjoni preżenti m’għandhomx japplikaw għal kunsinni ta’ l-annimali u l-prodotti tagħhom li joriġinaw mill-Kosta Rika, Greenland, in-Namibja, il-Paragwaj u mill-Vjetnam fejn l-importatur ta’ tali annimali jew prodotti jista’ juri li dawn kienu ntbagħtu mill-pajjiż terz ikkonċernat u li kienu fi triqithom lejn il-Komunità qabel id-data ta’ l-applikazzjoni tad-Deċiżjoni preżenti.
Artikolu 3
Din id-Deċiżjoni għandha tapplika mis-seba’ jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 4
Din id-Deċiżjoni hija indirizzata lill-Istati Membri.
Magħmul fi Brussell, 16 ta’ Mejju 2007.